24-årige Casper Steinfath fra Klitmøller har i dag præsteret noget, ingen andre har gjort før ham. Han har brugt det meste af et døgn på at padle omkring 138 kilometer fra Hirtshals i Nordjylland til Kristiansand i Norge. 18,5 timer tog det i alt den unge nordjyde at krydse Skagerrak på sit surfbræt - som den første nogensinde. Og det var i den grad en lettet padler, der kom i land. - Det er en drøm, jeg har haft, siden jeg var lille. Jeg kan huske, at jeg kørte i bil med min far, da jeg var omkring 13 år og lige var begyndt at padle, og vi snakkede om, hvad man kunne gøre med et stand up paddle board. Vi fyrede en vild drøm af om, at man kunne padle fra Danmark til Norge. Jeg begyndte at græde, fordi jeg kom til at tænke tilbage på det øjeblik, fortalte Casper Steinfath kort efter, han satte benene på norsk jord. Kunne ikke spise Turen skulle dog vise sig at blive hård, og de sidste timer var han så udmattet, at han ikke engang kunne få noget at spise. - Min mave kan ikke holde noget nede, sagde han over radioen til TV Midtvest. Men da han først var kommet i land, virkede det ikke til, at det betød så meget. - Jeg havde så meget lyst til at give op undervejs. Det var så hårdt, og jeg er tømt for alt i min krop lige nu. Jeg har aldrig været så træt, som jeg er lige nu. Men jeg har en rigtig god fornemmelse i maven, for jeg har presset mig selv til et helt nyt niveau, sagde han. Forsøgte sidste år Casper Steinfath vidste godt, hvad han gik ind til, for han har næsten padlet den 138 kilometer lange tur før. Sidste år forsøgte han også at krydse Skagerrak, men her måtte han give op bare 12 kilometer fra den norske kyst. Kræfterne var sluppet op, og fralandsvinden hjalp ham ikke. Derfor var han ikke sikker på, at det ville lykkes ham sønag, men det gjorde det, og kort efter ankomsten til slutdestinationen kunne han fejre sin nyvundne status som første mand, der har padlet over Skagerrak, med champagne. Normalt en sprinter Casper Steinfath er en erfaren herre på padlebrættet, hvor man står oprejst og padler med en pagaj. Den 24-årige thybo har vundet fire verdensmesterskaber i stand up paddling – senest på 200-meterdistancen. Det gør hans præstation endnu vildere, at Casper Steinfath normalt er en sprinter, lyder det fra TV 2 SPORTs Thomas Sønnichsen. - Det er jo crazy. Tænk, hvis en 100 meterløber bagefter havde stillet op til maratonløbet til OL i atletik. Det kan jo nærmest ikke lade sig gøre. Det her, det er en præstation af de helt store. Han er verdens førende sprinter i stand up paddling, men at han nu også har lavet sådan en maraton at krydse Skagerrak, det er jo fantastisk, siger Thomas Sønnichsen. En rigtig viking At det netop er nu, mens temperaturerne ligger omkring frysepunktet, at den store prøvelse skulle ligge, er et bevidst valg fra Casper Steinfaths side. Ifølge ham selv ville det være en større udfordring at padle i kulde, mørke og større bølger, som både sætter krav til psyken og fysikken. I padleverdenen bliver han kaldt Vikingen, og ifølge Thomas Sønnichsen er det også for at pleje sit image, at den unge padler har lagt sin sejlads i marts. - Han ville gerne vise hele verden, at han er en dansk viking. Han ville også gerne vise dem, at han kunne gøre det en vinterdag, hvor det er pivkoldt i stedet for at gøre det på en sommerdag, siger han. Casper Steinfath har dog fået nok af sit padlebræt for denne gang. - Jeg har joket med, at jeg bare kunne padle hjem. Det tror jeg ikke, jeg gør, grinede han kort efter sin ankomst til Norge. I stedet er den 24-årige Klitmøller-surfer taget på hotel med sine forældre.

Opsummering:
Lige knap 19 timer skulle det søndag tage nordjyske Casper Steinfath at padle fra Hirtshals til Kristiansand.